CELEX: 32019D1334
Language: lt
Date: 2019-08-07 00:00:00
Title: 2019 m. rugpjūčio 7 d. Komisijos įgyvendinimo sprendimas (ES) 2019/1334 dėl tam tikrų apsaugos priemonių, susijusių su afrikiniu kiaulių maru Slovakijoje (pranešta dokumentu Nr. C(2019) 5989) (Tekstas svarbus EEE.)

8.8.2019   
               
               
                  LT
               
               
                  Europos Sąjungos oficialusis leidinys
               
               
                  L 208/44
               
            
         KOMISIJOS ĮGYVENDINIMO SPRENDIMAS (ES) 2019/1334
         2019 m. rugpjūčio 7 d.
         dėl tam tikrų apsaugos priemonių, susijusių su afrikiniu kiaulių maru Slovakijoje
         
            
               (pranešta dokumentu Nr. C(2019) 5989)
            
         
         (Tekstas autentiškas tik slovakų kalba)
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 1989 m. gruodžio 11 d. Tarybos direktyvą 89/662/EEB dėl veterinarinių patikrinimų, taikomų Bendrijos vidaus prekyboje, siekiant sukurti vidaus rinką (1), ypač į jos 9 straipsnio 4 dalį,
         atsižvelgdama į 1990 m. birželio 26 d. Tarybos direktyvą 90/425/EEB dėl Sąjungos vidaus prekyboje tam tikrais gyvūnais ir produktais taikomų veterinarinių patikrinimų, siekiant užbaigti vidaus rinkos kūrimą (2), ypač į jos 10 straipsnio 4 dalį,
         kadangi:
         
                     (1)
                  
                  
                     afrikinis kiaulių maras – tai užkrečiama virusinė naminių ir laukinių kiaulių liga, galinti turėti didelio poveikio kiaulininkystės ūkio pelningumui ir sutrikdyti Sąjungos vidaus prekybą ir eksportą į trečiąsias šalis;
                  
               
                     (2)
                  
                  
                     kilus afrikinio kiaulių maro protrūkiui atsiranda pavojus, kad ligos sukėlėjas gali išplisti į kitus kiaulių ūkius ir būti perduotas laukinėms kiaulėms. Todėl prekiaujant gyvomis kiaulėmis arba jų produktais liga gali plisti į kitas valstybes nares ir į trečiąsias šalis;
                  
               
                     (3)
                  
                  
                     Tarybos direktyvoje 2002/60/EB (3) nustatytos būtiniausios afrikinio kiaulių maro kontrolės Sąjungoje priemonės. Direktyvos 2002/60/EB 9 straipsnyje nustatyta, kad kilus šios ligos protrūkiams turi būti nustatomos apsaugos ir priežiūros zonos, kuriose būtų taikomos šios direktyvos 10 ir 11 straipsniuose nustatytos priemonės;
                  
               
                     (4)
                  
                  
                     po afrikinio kiaulių maro protrūkių Slovakijos Trebišovo apskrityje, ta valstybė narė pateikė Komisijai informaciją apie afrikinio kiaulių maro padėtį savo teritorijoje ir laikydamasi Direktyvos 2002/60/EB 9 straipsnio nustatė apsaugos ir priežiūros zonas, kuriose taikomos šios direktyvos 10 ir 11 straipsniuose nustatytos priemonės;
                  
               
                     (5)
                  
                  
                     pagal Direktyvos 2002/60/EB 9 straipsnį Slovakijoje nustačius apsaugos ir priežiūros zonas, Komisija priėmė Įgyvendinimo sprendimą (ES) 2019/1273 (4);
                  
               
                     (6)
                  
                  
                     nuo Įgyvendinimo sprendimo (ES) 2019/1273 priėmimo epizootinė padėtis Slovakijoje, susijusi su afrikiniu kiaulių maru, pasikeitė – Trebišovo apskrityje kilo naujas protrūkis ir Slovakija atitinkamai ėmėsi būtinų kontrolės priemonių ir surinko papildomų priežiūros duomenų;
                  
               
                     (7)
                  
                  
                     kad būtų išvengta bet kokių nereikalingų Sąjungos vidaus prekybos trikdymų ir trečiųjų šalių sudaromų nepagrįstų prekybos kliūčių, būtina bendradarbiaujant su Slovakija Sąjungos lygmeniu aprašyti peržiūrėtas teritorijas, kurios šios valstybės narės dėl afrikinio kiaulių maro nustatytos kaip apsaugos ir priežiūros zonos. Šios peržiūrėtos priežiūros ir apsaugos zonos nustatytos atsižvelgiant į dabartinę epizootinė padėtį toje valstybėje narėje;
                  
               
                     (8)
                  
                  
                     todėl šio sprendimo priede turėtų būti nurodytos teritorijos, nustatytos kaip apsaugos ir priežiūros zonos Slovakijoje, ir turėtų būti nustatyta šio skirstymo į regionus trukmė;
                  
               
                     (9)
                  
                  
                     be to, Įgyvendinimo sprendimas (ES) 2019/1273 turėtų būti panaikintas ir pakeistas šiuo sprendimu, kad būtų atsižvelgta į atnaujintas ligos valdymo priemones ir į padėties, susijusios su afrikiniu kiaulių maru Slovakijoje, pokyčius;
                  
               
                     (10)
                  
                  
                     šiame sprendime nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Slovakija užtikrina, kad apsaugos ir priežiūros zonos, nustatytos pagal Direktyvos 2002/60/EB 9 straipsnį, apimtų bent tas teritorijas, kurios šio sprendimo priede nurodytos kaip apsaugos ir priežiūros zonos.
         
         
            2 straipsnis
            Įgyvendinimo sprendimas (ES) 2019/1273 panaikinamas.
         
         
            3 straipsnis
            Šis sprendimas taikomas iki 2019 m. lapkričio 18 d.
         
         
            4 straipsnis
            Šis sprendimas skirtas Slovakijos Respublikai.
         
         
            Priimta Briuselyje 2019 m. rugpjūčio 7 d.
            
               
                  Komisijos vardu
               
               Vytenis ANDRIUKAITIS
               
                  Komisijos narys
               
            
         
         
            (1)  OL L 395, 1989 12 30, p. 13.
         
         
            (2)  OL L 224, 1990 8 18, p. 29.
         
         
            (3)  2002 m. birželio 27 d. Tarybos direktyva 2002/60/EB, nustatanti konkrečias nuostatas dėl afrikinio kiaulių maro kontrolės ir iš dalies pakeičianti Direktyvos 92/119/EEB nuostatas dėl Tešeno ligos ir afrikinio kiaulių maro (OL L 192, 2002 7 20, p. 27).
         
            (4)  2019 m. liepos 26 d. Komisijos įgyvendinimo sprendimas (ES) 2019/1273 dėl tam tikrų laikinų apsaugos priemonių, susijusių su afrikiniu kiaulių maru Slovakijoje (OL L 201, 2019 7 30, p. 6).
      
      
         
            PRIEDAS
            
                        Slovakijos Respublika
                     
                     
                        1 straipsnyje nurodytos teritorijos
                     
                     
                        Taikymo data (iki)
                     
                  
                        Apsaugos zona
                     
                     
                        Strážne, Veľký Kamenec, Malý Kamenec, Somotor, Veľký Horeš, Streda nad Bodrogom savivaldybės.
                     
                     
                        2019 m. lapkričio 18 d.
                     
                  
                        Priežiūros zona
                     
                     
                        Viničky, Klín nad Bodrogom, Ladmovce, Zemplín, Svätá Mária, Rad, Svinice, Svätuše, Malý Horeš, Pribeník, Borša, Bara, Dobrá, Kráľovský Chlmec, Vojka, Cejkov, Malá Tŕňa, Slovenské Nové Mesto, Čerhov, Kašov, Veľká Tŕňa, Luhyňa, Veľaty, Michaľany, Hrčeľ, Kysta, Novosad, Zemplínske Jastrabie, Brehov, Zatín, Bol', Soľnička, Poľany, Leles, Bačka, Biel, Veľké Trakany, Malé Trakany, Čierna nad Tisou, Čierna, Bot'any, Ptrukša, Byšta, Brezina, Kazimír, Lastovce, Stanča, Zemplínska Nová Ves, Zemplínsky Branč, Kožuchov, Zemplínske Hradište, Hraň, Sirník, Malčice, Petrikovce, Veľké Raškovce, Ižkovce, Beša, Čičarovce, Veľké Kapušany, Maťovské Vojkovce, Budince, Kapušianske Kľačany, Ruská, Veľké Slemence savivaldybės.
                     
                     
                        2019 m. lapkričio 18 d.